## Rješenje Ustavnog suda Republike Hrvatske broj:U-I-3551/2004 od 21. ožujka 2007.

### NN 41/2007 (21.4.2007.), Rješenje Ustavnog suda Republike Hrvatske broj:U-I-3551/2004 od 21. ožujka 2007.

# USTAVNI SUD REPUBLIKE HRVATSKE

**1382**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst i
Vice Vukojević, rješavajući o prijedlogu za pokretanje postupka za ocjenu
suglasnosti zakona s Ustavom, na sjednici održanoj 21. ožujka 2007. godine,
donio je

## RJEŠENJE

I. Ne prihvaća se prijedlog za pokretanje postupka za ocjenu suglasnosti s
Ustavom odredbe članka 76. stavka 2. Zakona o izvršavanju kazne zatvora
(»Narodne novine«, broj 128/99., 55/00., 59/99., 129/00., 59/01., 67/01., 11/02.
i 190/03. – pročišćeni tekst).
II. Ovo rješenje objavit će se u »Narodnim novinama«.

```
Obrazloženje
```

1. Milenko Toth, na izdržavanju kazne zatvora u KP Lepoglava podnio je prijedlog
za pokretanje postupka za ocjenu suglasnosti s Ustavom odredbe članka 76. stavka
2. Zakona o izvršavanju kazne zatvora (»Narodne novine«, broj 128/99., 55/00.,
59/99., 129/00., 59/01., 67/01., 11/02. i 190/03. – pročišćeni tekst, u
nastavku: Zakon).
2. Odredbe članka 76. stavci 1. i 2. Zakona glase:
*(1) Sve prostorije i drugi prostori kaznionice, odnosno zatvora moraju se
propisno održavati i redovito čistiti.
(2) Poslove iz stavka 1. ovoga članka obavljaju zatvorenici u trajanju do dva
sata na dan bez novčane naknade.
(...)*
3. Predlagatelj smatra da je stavak 2. citiranog članka Zakona u nesuglasju s
odredbama članka 5. stavka 1. i članka 23. stavka 2. Ustava. Navodi da je
obvezatan rad zabranjen Ustavom, a da je osporenom zakonskom odredbom dozvoljen.
Predlaže ukidanje osporene zakonske odredbe.

*Prijedlog nije osnovan.*

4. Zakon o izvršavanju kazne zatvora, u općim odredbama, propisuje načela
mjerodavna u izvršavanju kazne zatvora, a odredbe članaka 2. i 3. glase:

*Članak 2.*

*Glavna svrha izvršavanja kazne zatvora jest, uz čovječno postupanje i poštovanje
dostojanstva osobe koja se nalazi na izdržavanju kazne zatvora (...), njegovo
osposobljavanje za život na slobodi u skladu sa zakonom i društvenim pravilima.*

*Članak 3.*

*Zatvorenik uživa zaštitu temeljnih prava utvrđenih Ustavom Republike Hrvatske,
međunarodnim ugovorima i ovim Zakonom.
Izvršavanjem kazne zatvora zatvorenika se može ograničiti u temeljnim pravima
samo u granicama nužnim za ostvarenje svrhe izvršavanja kazne i u postupku
propisanom ovim Zakonom.
Zatvorenika se u pravima smije ograničiti samo iznimno i ako je to prijeko
potrebno radi zaštite reda i sigurnosti kaznionice ili zatvora i samih
zatvorenika.
Ograničenja temeljnih prava zatvorenika iz ovoga Zakona moraju biti razmjerna
razlozima radi kojih se primjenjuju.*U skladu s načelima na kojima se ovaj Zakon temelji, u glavi XI Zakona, pod
nazivom »Smještaj, oprema i prehrana kaznenika«, uvažavajući standarde
zdravstvenih, higijenskih i prostornih zahtjeva, zakonodavac je propisao pravila
koja zatvorenici moraju poštovati u osiguravanju standarda življenja u zatvoru.
U skladu s tim osporena odredba propisuje obvezu održavanja čistoće prostorija i
drugog prostora kaznionice, odnosno zatvora, bez prava na novčanu naknadu.
5. Razmatrajući osporenu zakonsku odredbu Ustavni sud ocjenjuje da ta odredba,
po naravi stvari ne može biti u nesuglasju s Ustavom, jer svaki čovjek ima pravo
i dužnost održavanja prostorija u kojima boravi i živi, sukladno temeljnim,
općeprihvaćenim normama, a zbog zdravog i čovjeka dostojnog života. Ustavni sud
ocjenjuje da je zakonodavac propisao primjereno vrijeme u kojem zatvorenici
moraju obavljati poslove na održavanju i redovnom čišćenju prostorija
kaznionice.
Stoga, nema osnove za ispitivanje ustavnosti osporene zakonske odredbe s aspekta
odredbe članka 23. stavka 2. Ustava, koji propisuje »zabranjen je prisilni i
obvezatni rad«, jer se poslovi na održavanju i redovitom čišćenju prostorija i
drugih prostora kaznionice ne mogu smatrati prisilnim i obvezatnim radom.
6. Polazeći od izloženog, kao i razloga osporavanja osporene zakonske odredbe,
Ustavni sud utvrđuje da osporena odredba nije u nesuglasju s temeljnim
zahtjevima kojima mora udovoljavati zakon u smislu članka 5. stavka 1. Ustava (U
Republici Hrvatskoj zakoni moraju biti u suglasnosti s Ustavom (...)).
7. Slijedom navedenog, na temelju odredbe članka 43. stavka 1. Ustavnog zakona o
Ustavnom sudu Republike Hrvatske, riješeno je kao u izreci.
8. Odluka o objavi ovog rješenja temelji se na odredbi članka 29. stavka 1.
Ustavnog zakona o Ustavnom sudu Republike Hrvatske.

Broj: U-I-3551/2004
Zagreb, 21. ožujka 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Rješenje, NN 41/2007-1382
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)